ประกาศคณะกรรมการกํากับหลักทรัพย์และตลาดหลักทรัพย์

ที่ กม. 14/2561

เรื่อง  การกําหนดค่าธรรมเนียมการประกอบกิจการตามที่ได้รับใบอนุญาต

(ฉบับที่ 5)  
                             

อาศัยอํานาจตามความในมาตรา 14 วรรคหนึ่ง (2) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการ ก.ล.ต. ออกประกาศไว้ดังต่อไปนี้


ข้อ ๑ ให้เพิ่มบทนิยามคําว่า “หน่วยลงทุน” ท้ายบทนิยามคําว่า “รายได้” ในข้อ 2 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 10/2559  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 7 พฤศจิกายน พ.ศ. 2559

 ““หน่วยลงทุน”  หมายความว่า   หลักทรัพย์ดังต่อไปนี้

(1)  หน่วยลงทุนตามกฎหมายว่าด้วยหลักทรัพย์และตลาดหลักทรัพย์

(2)  ตราสารหรือหลักฐานซึ่งแสดงสิทธิของผู้ถือในฐานะเจ้าของหรือผู้รับประโยชน์ตามโครงการจัดการลงทุน (collective investment scheme) ที่จัดตั้งขึ้นตามกฎหมายต่างประเทศ ไม่ว่าโครงการจัดการลงทุนดังกล่าวจะจัดตั้งในรูปบริษัท ทรัสต์ หรือรูปอื่นใด”


ข้อ ๒ ให้ยกเลิกความในข้อ 12 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 10/2559  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 7 พฤศจิกายน พ.ศ. 2559  และให้ใช้ความต่อไปนี้แทน

“ข้อ 12   ในการประกอบกิจการเป็นนายหน้าซื้อขายหลักทรัพย์นอกตลาดหลักทรัพย์หรือศูนย์ซื้อขายหลักทรัพย์ต่างประเทศ การค้าหลักทรัพย์ หรือการจัดจําหน่ายหลักทรัพย์ สําหรับหลักทรัพย์ที่เป็นหน่วยลงทุน ให้ชําระค่าธรรมเนียมในอัตราร้อยละ 0.001 โดยคํานวณจากมูลค่าขายหน่วยลงทุนทุกประเภทที่จําหน่าย ซึ่งรวมถึงมูลค่าขายหน่วยลงทุนควบคู่กรมธรรม์ (Unit Linked) และมูลค่าสับเปลี่ยนหน่วยลงทุนไปยังกองทุนปลายทาง (switching in) แต่ไม่รวมถึงการสับเปลี่ยนหน่วยลงทุนอัตโนมัติไปยังกองทุนรวมตลาดเงินตามที่ระบุไว้ในโครงการจัดการกองทุนรวม”


ข้อ ๓ ให้ยกเลิกความในข้อ 7 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 10/2559  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 7 พฤศจิกายน พ.ศ. 2559  และให้ใช้ความต่อไปนี้แทน

“ข้อ 7   ให้ผู้ได้รับใบอนุญาตประเภทการเป็นนายหน้าซื้อขายหลักทรัพย์ชําระค่าธรรมเนียมตามหลักเกณฑ์ดังต่อไปนี้

(1)  การเป็นนายหน้าซื้อขายหลักทรัพย์ในตลาดหลักทรัพย์สําหรับบริษัทหลักทรัพย์  
ที่เป็นสมาชิกของตลาดหลักทรัพย์ ให้ชําระในอัตราร้อยละ 0.001 โดยคํานวณจากมูลค่าการซื้อขายหลักทรัพย์ในตลาดหลักทรัพย์ ไม่ว่าการซื้อขายหลักทรัพย์ดังกล่าวจะเป็นการซื้อขายเพื่อบัญชีลูกค้าหรือเพื่อบัญชีบริษัทหลักทรัพย์เอง หักด้วยรายการดังนี้

          (ก) มูลค่าการซื้อขายที่เกิดจากรายการซื้อขายหลักทรัพย์ของผู้ได้รับใบอนุญาตประเภทการเป็นนายหน้าซื้อขายหลักทรัพย์ ที่มิได้เป็นสมาชิกของตลาดหลักทรัพย์

          (ข) มูลค่าการซื้อขายตราสารแห่งหนี้

(2)  การเป็นนายหน้าซื้อขายหลักทรัพย์ในตลาดหลักทรัพย์ สําหรับบริษัทหลักทรัพย์  
ที่มิได้เป็นสมาชิกของตลาดหลักทรัพย์ ให้ชําระในอัตราร้อยละ 0.001 โดยคํานวณจากมูลค่าการซื้อขายหลักทรัพย์ที่ทํารายการซื้อขายหลักทรัพย์ผ่านบริษัทหลักทรัพย์ที่เป็นสมาชิกของตลาดหลักทรัพย์ ไม่ว่าการซื้อขายหลักทรัพย์ดังกล่าวจะเป็นการซื้อขายเพื่อบัญชีลูกค้าหรือเพื่อบัญชีบริษัทหลักทรัพย์เองหักด้วยมูลค่าการซื้อขายตราสารแห่งหนี้ 

(3)  การเป็นนายหน้าซื้อขายหลักทรัพย์ในศูนย์ซื้อขายหลักทรัพย์ต่างประเทศ สําหรับบริษัทหลักทรัพย์ที่เป็นสมาชิกของศูนย์ซื้อขายหลักทรัพย์ดังกล่าว ให้ชําระในอัตราร้อยละ 0.001   
โดยคํานวณจากมูลค่าการซื้อขายหลักทรัพย์ในศูนย์ซื้อขายหลักทรัพย์นั้น ไม่ว่าการซื้อขายหลักทรัพย์ดังกล่าวจะเป็นการซื้อขายเพื่อบัญชีลูกค้าหรือเพื่อบัญชีบริษัทหลักทรัพย์เอง หักด้วยรายการดังนี้

          (ก)  มูลค่าการซื้อขายที่เกิดจากรายการซื้อขายหลักทรัพย์ของผู้ประกอบกิจการเป็นนายหน้าซื้อขายหลักทรัพย์ที่มิได้เป็นสมาชิกของศูนย์ซื้อขายหลักทรัพย์ต่างประเทศดังกล่าว

          (ข)  มูลค่าการซื้อขายตราสารแห่งหนี้

(4)  การเป็นนายหน้าซื้อขายหลักทรัพย์ในศูนย์ซื้อขายหลักทรัพย์ต่างประเทศ สําหรับบริษัทหลักทรัพย์ที่มิได้เป็นสมาชิกของศูนย์ซื้อขายหลักทรัพย์ดังกล่าว ให้ชําระในอัตราร้อยละ 0.001   
โดยคํานวณจากมูลค่าการซื้อขายหลักทรัพย์ที่ทํารายการซื้อขายหลักทรัพย์ผ่านผู้ประกอบกิจการเป็นนายหน้าซื้อขายหลักทรัพย์ที่เป็นสมาชิกของศูนย์ซื้อขายหลักทรัพย์นั้น ไม่ว่าการซื้อขายหลักทรัพย์ดังกล่าวจะเป็นการซื้อขายเพื่อบัญชีลูกค้าหรือเพื่อบัญชีบริษัทหลักทรัพย์เอง หักด้วยมูลค่าการซื้อขาย  
ตราสารแห่งหนี้ 

(5)  การเป็นนายหน้าซื้อขายหลักทรัพย์นอกตลาดหลักทรัพย์และศูนย์ซื้อขายหลักทรัพย์ต่างประเทศ ให้ชําระในอัตราร้อยละ 1 โดยคํานวณจากรายได้ค่าธรรมเนียมที่ได้รับจากการเป็นนายหน้าซื้อขายหลักทรัพย์ดังกล่าว แต่ไม่รวมถึงหน่วยลงทุนและตราสารแห่งหนี้”


ข้อ ๔ ให้ยกเลิกความในข้อ 12 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 10/2559  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 7 พฤศจิกายน พ.ศ. 2559  และให้ใช้ความต่อไปนี้แทน

“ข้อ 12   ในการประกอบกิจการเป็นนายหน้าซื้อขายหลักทรัพย์นอกตลาดหลักทรัพย์  
หรือศูนย์ซื้อขายหลักทรัพย์ต่างประเทศ การค้าหลักทรัพย์ หรือการจัดจําหน่ายหลักทรัพย์ สําหรับหลักทรัพย์ที่เป็นหน่วยลงทุน ให้ชําระค่าธรรมเนียมในอัตราร้อยละ 0.001 โดยคํานวณจากมูลค่าขาย

หน่วยลงทุนทุกประเภทที่จําหน่าย ซึ่งรวมถึงมูลค่าขายหน่วยลงทุนควบคู่กรมธรรม์ (Unit Linked) และมูลค่าสับเปลี่ยนหน่วยลงทุนไปยังกองทุนปลายทาง (switching in) แต่ไม่รวมถึงการสับเปลี่ยนหน่วยลงทุนอัตโนมัติไปยังกองทุนรวมตลาดเงินตามที่ระบุไว้ในโครงการจัดการกองทุนรวม”


ข้อ ๕ ประกาศนี้ให้ใช้บังคับตั้งแต่วันที่ 16 กรกฎาคม พ.ศ. 2561 เป็นต้นไป


ผู้มีอํานาจลงนาม -    ประกาศ  ณ วันที่ 3 กรกฎาคม พ.ศ. 2561                

 

 

 

                                                                                                                          (นายวรวิทย์  จําปีรัตน์) 

                                                                                                                              ประธานกรรมการ

                                                                                                   คณะกรรมการกํากับหลักทรัพย์และตลาดหลักทรัพย์